
ZAPISNIK
OSME SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 10. JULA 2014. GODINE

	
	Sednica je počela u 12 časova i 10 minuta.
	Sednicom je predsedavala Aleksandra Tomić, predsednik Odbora.
	Pored predsednika, sednici su prisustvovali članovi Odbora: Dragoljub Zindović, Dragomir Karić, Vladan Milošević, Radmilo Kostić, Jelena Mijatović, Aleksandar Jovičić, Olivera Pauljeskić, Vladimir Marinković i Enis Imamović.
	Sednici su prisustvovali zamenici članova Odbora: Siniša Maksimović (zamenik člana Odbora), Goran Ćirić (zamenik člana Odbora Dragana Šutanovca) i Dragan Jovanović (zamenik člana Odbora Mladena Grujića).
	Sednici nisu prisustvovali članovi Odbora: Zoran Pralica, Novica Tončev, Dragan Šutanovac, Ivan Karić, Mladen Grujić i Dejan Čapo.
	Sednici su, na poziv predsednika, prisustvovali: Mirjana Filipović, državni sekretar u Ministarstvu rudarstva i energetike, Dejan Radulović, pomoćnik ministra privrede i Dušan Protić, pomoćnik ministra trgovine, turizma i telekomunikacija.
	Na predlog predsednika, Odbor je većinom glasova utvrdio sledeći

D n e v n i   r e d

	1. Razmatranje Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, koji je podnela Vlada (broj 87-2220/14 od 2. jula 2014. godine).
	Odbor je većinom glasova usvojio zapisnike četvrte i pete sednice Odbora.

	Prva tačka dnevnog reda - Razmatranje Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava
	Odbor je razmotrio Izveštaj o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 4. Ministarstvo rudarstva i energetike, tačka 14. Ministarstvo privrede i tačka 15. Ministarstvo trgovine, turizma i telekomunikacija i podneo Izveštaj i Predlog zaključka Narodnoj skupštini.	
		U uvodnim napomenama, Dušan Protić, pomoćnik ministra trgovine, turizma i telekomunikacija, istakao  je da su četiri oblasti iz delokruga Ministarstva obuhvaćene izveštajem. Prvi deo sadrži podatke o merama koje je preduzela Republička direkcija za robne rezerve u periodu do pripreme Izveštaja. Drugi deo se odnosi na mere koje su preduzete u radu tržišne inspekcije. U Izveštaju su sadržani  podaci iz kojih se može uočiti da je preduzet izuzetno veliki broj terenskih kontrola na području koje je bilo zahvaćeno poplavama, radi sprečavanja špekulacija i poremećaja na maloprodajnom tržištu. Uočen je određeni broj povreda zakona, podnete su prijave prekršajnim sudovima i postupci su u toku. Jedan deo zaplenjene robe u periodu pre poplava, na osnovu zaključaka koje je donela Vlada o dodeli oduzete robe, prenamenjen je za pomoć stanovništvu sa poplavljenog područja. Na planu telekomunikacione infrastrukture nije bilo strukturnih poremećaja u pogledu snabdevanja električnom strujom pojedinih baznih stanica i dela kablovske infrastrukture. Operateri su vrlo brzo i efikasno reagovali i mreže su bile uspostavljane i otklonjene smetnje na komunikacijama koje su se javljale na pogođenom području. Četvrta oblast, koja je bila najurgentnija u prvom momentu, jeste privremeni smeštaj dela ugroženog stanovništva sa poplavljenog područja. Oko 1200 ljudi je u kratkom periodu smešteno u odgovarajuće smeštajne kapacitete preko Poslovnog udruženja hotelsko-ugostiteljske privrede „Hores“. Sektor za turizam i turističku inspekciju je tu aktivnost sproveo i organizovao u saradnji sa „JUTOM“.
		Mirjana Filipović, državni sekretar u Ministarstvu rudarstva i energetike, istakla je da je ovaj sektor bio najviše pogođen u periodu poplava. Aktivnosti Ministarstva su bile usmerene na očuvanje elektroenergetskog sistema i odbranu ključnih energetskih objekata. Intenzivno se radilo na održavanju prenosnog i distributivnog sistema, brzom otklanjanju kvarova na mrežama zahvaćenim poplavama radi očuvanja sigurnosti snabdevanja stanovništva. Predstavnici Ministarstva su od prvog dana održavali sastanke sa Republičkim štabom za vanredne situacije Sektora za vanredne situacije MUP RS. Održavani su sastanci sa predstavnicima vojske i policije, „Srbijavoda“, „Beogradvoda“, RHMZ, u saradnji sa svim javnim preduzećima iz sektora energetike: „Elektroprivreda Srbije“, „Elektromreža Srbije“, „Srbijagas“ i „Transnafta“. Naftni sektor je bio manje pogođen nego elektroenergetski. Građani su u najkraćem vremenskom periodu dobijali električnu energiju nadljudskim naporima zaposlenih iz „EPS“ i „EMS“. Najveći ugljenokop Rudarski basen „Kolubara“ je potopljen  i „Kolubara“ nije bila u mogućnosti da proizvodi i da doprema ugalj „TENT“ -u. Objekti „TENT“ i trafo stanice su morali biti isključeni, kako šteta na pojedinim objektima koja je već nastala ne bi bila još veća. Maksimalno se radilo da se u najkraćem vremenskom periodu, uz učešće svih relevantnih institucija, zaposlenih u kompanijama i građana, obezbedi fizička odbrana od poplava džakovima s peskom i gradnjom nasipa oko svih objekata u „TENT“ –u, „Kostolcu“ i  Despotovcu. Prekid u isporuci električne energije imala su samo ugrožena područja koja su iz bezbednosnih razloga morala biti isključena, a ostali deo Srbije je bio potpuno snabdeven i obezbeđen električnom energijom. Kada su se stekli uslovi bezbednosti uloženi su nadljudski napori da se u najkraćem mogućem roku pusti u rad trafostanica „Obrenovac“ i blok „TENT A“ i da se smanje nabavke  nedostajuće količine električne energije. Gasni sektor i sektor nafte je bio manje ugrožen poplavama. 
	Dejan Radulović, pomoćnik ministra privrede, predstavio je izveštaj Ministarstva privrede o merama koje je preduzelo Ministarstvo, a tiču se lokalnih samouprava i građana. Ministarstvo privrede je u prvim danima uključilo institucije koje se nalaze u njegovoj nadležnosti, a to su Agencija za privatizaciju, Fond za razvoj, Agencija za strana ulaganja i promociju izvoza, Agencija za osiguranje i finansiranje izvoza i Nacionalna agencija za regionalni razvoj. Prioritet je bio pružanje neophodne pomoći na terenu i sagledavanje i analiza stanja kada je u pitanju privreda na području 41 jedinice lokalne samouprave. Upućeni su dopisi lokalnim samoupravama za dostavljanje informacija o štetama koje su imali privredni subjekti na području ovih lokalnih samouprava.  Dostavljeni su podaci iz 30 lokalnih samouprava, na čijoj teritoriji se nalazi 847 privrednih subjekata. Procenjena je šteta od oko od tri milijarde dinara, ali to su samo preliminarni podaci, jer Obrenovac do podnošenja Izveštaja nije dostavio podatke. Preduzete su i određene konkretne mere. Agencija za privredne registre je donela odluku da ne naplaćuje naknadu za privredne subjekte koji se nalaze na područjima koja su poplavljena. Fond za razvoj Republike Srbije je opredelio milijardu dinara za pomoć privrednim subjektima koji se nalaze na poplavljenim područjima, kao kreditna podrška sa rokom otplate od sedam godina, kamatnom stopom od 1,5%, grejs periodom za investicione kredite od dve godine. Rok otplate kredita za trajna obrtna sredstva je četiri godine sa jednom godinom grejs perioda, s tim da sredstva koja su na raspolaganju ne prelaze iznos od 1.850.000 dinara po korisniku. Uočeno je da je oštećeno  deset stečajnih dužnika koja  imaju sedište na ovim područjima. Veliki broj privrednih subjekata se u prvim danima u periodu trajanja vanredne situacije odazvao pozivu i pružio materijalnu podršku građanima, lokalnim samoupravama i privrednim subjektima na ovom području. Stavio je na raspolaganje mehanizaciju koja je bila u tom momentu neophodna.
	U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:
· zbog čega su u Izveštaju sadržani svi detalji postupanja zaposlenih i aktivnosti JP „Elektorprivreda Srbije“;
· da li je moglo da se spreči potapanje bagera na ugljenokopu „Tamnava“;
· kada će biti završena obnova pruge Beograd-Bar;
· da li će se postavljati pitanje odgovornosti za štetu koju će građani plaćati u narednom periodu;
· na koji način će se prevazići problemi obnove infrastrukture i privrednih objekata zbog postupaka javnih nabavki u vanrednim situacijama koji nisu razrađeni podzakonskim aktom;
· šta preduzima Vlada da se u najkraćem mogućem roku sanira stanje, ne samo oko izgradnje kuća, već i oko krupnih infrastrukturnih projekata. 
	U raspravi, narodni poslanici su istakli da Izveštaj treba prihvatiti i da je Vlada Srbije učinila maksimalne napore sa sredstvima sa kojima je raspolagala. Izveštaj je statistički obiman, sadrži brojne korisne informacije i svedoči o velikim stradanjima koje su imali i građani i država Srbija. Izneto je mišljenje da su neki delovi izveštaja suvišni i da bi poslovi obnove trebalo odgovorno, brže i energičnije da se obavljaju. Ocenjeno je da Izveštaj treba podržati jer je detaljno urađen, posebno  oblast energetike koja je najviše pogođena poplavama. Neće se znati koliki je ukupan obim štete dok se ne budu sanirali objekti i trenutne procene su preliminarne. Iz tog razloga je važno da je podnet detaljan izveštaj, posebno za energetske sisteme i sistem prenosa energije. Razmere štete koju je pretrpela privreda moći će da se sagledaju tek na kraju poslovne godine. Inspekcijski organi Ministarstva trgovine, turizma i telekomunikacija su na adekvatan način odgovorili i pokazali svu efikasnost. Na osnovu sadržine Izveštaja, može se zaključiti da su sva tri ministarstva, s obzirom na razmere elementarne nepogode, zadatke obavile na adekvatan način. 
	Izneto je i mišljenje da nisu sve ustanove i institucije bile potpuno spremne za reagovanje u vanrednoj situaciji, a neke  nisu bile uopšte spremne, pa su najviši državni funkcioneri morali da se uključe tih nekoliko dana, da bi bili pokrenuti svi  koji treba da rade svoj posao. Srbija će imati dosta posla i problema da se ugrožena područja vrate u prvobitno stanje. Svaki izveštaj treba da sadrži razlog zašto se nešto desilo, kako se desilo i posledice tog dešavanja.
	Izneta je sugestija da Vlada podnese sledeći izveštaj o mogućnostima koje postoje za sanaciju i o tome šta je urađeno. Predloženo je da se, radi prevencije šteta u slučaju vanrednih situacija, angažuju penzionisani pripadnici MUP iz Kragujevca, Topole, Aranđelovca i drugih mesta u Šumadiji koji imaju organizaciju na dobrovoljnoj osnovi,  odlično poznaju probleme i način organizacije, kako bi se izbegla stihija  prilikom spašavanja u vanrednim situacijama, i da se sa tim upozna ministar za vanredne situacije bez portfelja.
		U Izveštaju se ne pominje Opština Vladimirci, pretežno poljoprivredni kraj, koja je bila veoma ugrožena poplavama. Uništen je nasip u dužini od 500 metara. Izneta je bojazan da će, ukoliko se nešto hitno ne preduzme, ponovo ista mesta i ista sela biti poplavljena, jer reka Sava  tu protiče kroz ravničarski kraj. Elektromreža, koja je bila pretežno na drvenim stubovima, kompletno je uništena. Upućena je molba da se do zime sanira ova mreža.
	Predsedavajuća je iznela da su pitanja obnove infrastrukture i postupaka javnih nabavki u nadležnosti drugih odbora.
		Povodom diskusije, Mirjana Filipović je iznela da u Ministarstvu rudarstva i energetike nisu dobili uputstvo za pripremu izveštaja o preduzetim aktivnostima u toku trajanja poplava. U prilogu Izveštaja o elementarnoj nepogodi su dati izveštaji javnih preduzeća koja su u nadležnosti Ministarstva. Reka Kolubara je promenila svoj tok, voda je plavila sve pred sobom i teško je odgovoriti na pitanje  da li je nešto moglo da se spasi. Kada su u pitanju postupci za javne nabavke, „Elektroprivreda Srbije“ je u najkraćem roku pripremila rebalans finansijskog plana poslovanja usvojenog u decembru. Rebalansom su predviđena sredstva za ispumpavanje vode iz Kolubare. Dokumentacija za objavljivanje tendera za ispumpavanje vode iz Kolubare je pripremljena i upućen je zahtev Upravi za javne nabavke. U periodu od 15. maja do 31. maja „Elektroprivreda Srbije“ je poslujući po tržišnom principu na otvorenom tržištu nabavljala električnu energiju radi ispunjavanja ugovornih obaveza i snabdevanja kupaca električnom energijom, po ceni nižoj od prodajne kupcima.
		U diskusiji su učestvovali Aleksandra Tomić, Dragan Jovanović, Dragomir Karić, Vladan Milošević, Siniša Maksimović i Mirjana Filipović.
	           Odbor je, u skladu sa članom 228. stav 5. Poslovnika Narodne skupštine, većinom glasova odlučio da predloži Narodnoj skupštini da razmotri Izveštaj o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 4. Ministarstvo rudarstva i energetike, tačka 14. Ministarstvo privrede i tačka 15. Ministarstvo trgovine, turizma i telekomunikacija. 
Odbor je većinom glasova utvrdio Predlog zaključka koji podnosi Narodnoj skupštini na razmatranje i usvajanje, sa predlogom da ga Narodna skupština razmotri po hitnom postupku, u skladu sa članom 167. Poslovnika Narodne skupštine, tako da glasi:
		„Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i čl. 192. i 193. Poslovnika Narodne skupštine („Službeni glasnik RS“, broj 20/12 – prečišćen tekst).
		Narodna skupština Republike Srbije, na ____ sednici ________ zasedanja, održanoj ________ 2014. godine, donela je




ZAKLjUČAK
POVODOM RAZMATRANjA IZVEŠTAJA O ELEMENTARNOJ NEPOGODI – POPLAVI KOJA JE ZADESILA REPUBLIKU SRBIJU I MERAMA KOJE SU PREDUZETE RADI SPASAVANjA STANOVNIŠTVA I ODBRANE UGROŽENIH 
                                                      MESTA OD POPLAVA

            1. Prihvata se Izveštaj o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava,  Glava I, tačka 4. Ministarstvo rudarstva i energetike, tačka 14. Ministarstvo privrede i tačka 15. Ministarstvo trgovine, turizma i telekomunikacija. 
 	2. Ovaj zaključak objaviti u „Službenom glasniku Republike Srbije“.
RS Broj
U Beogradu, ______ 2014. godine
NARODNA SKUPŠTINA                                                                                                        PREDSEDNIK
                                                                                                        Maja Gojković
O b r a z l o ž e nj e
                       Vlada Republike Srbije je 2. jula 2014. godine, na osnovu člana  228. stav 2. Poslovnika Narodne skupštine,  podnela  Narodnoj skupštini  Izveštaj o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, sa predlogom da se njegovo razmatranje obavi po hitnom postupku.
                       Za predstavnike su određeni svi članovi Vlade Republike Srbije.
                       Izveštaj Vlade se odnosi na sve aktivnosti i mere koje su preduzela sva ministarstva u oblasti svoga rada.
           Odbor za privredu, regionalni razvoj, trgovinu, turizam i energetiku je na osnovu člana 228. stav 5. Poslovnika Narodne skupštine („Službeni glasnik RS“, broj 20/12 - prečišćeni tekst), razmotrio Izveštaj Vlade o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 4. Ministarstvo rudarstva i energetike, tačka 14. Ministarstvo privrede i tačka 15. Ministarstvo trgovine, turizma i telekomunikacija i s tim u vezi podneo Narodnoj skupštini Predlog zaključka o prihvatanju Izveštaja Vlade.
                       Odbor je predložio da se Izveštaj razmotri i Zaključak donese po hitnom postupku, kako bi se što pre sagledale aktivnosti koje su preduzete u cilju otklanjanja štetnih posledica po život i zdravlje ljudi, usled elementarne nepogode prouzrokovane poplavama.
		Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.“
Za izvestioca Odbora i predstavnika predlagača Predloga zaključka na sednici Narodne skupštine određena je Aleksandra Tomić, predsednik Odbora.

		Sednica je zaključena u 13 časova i 5 minuta.
		Sastavni deo ovog zapisnika čini obrađeni tonski snimak sednice Odbora. 

	               SEKRETAR

              Dušan Lazić
	                          PREDSEDNIK

                          dr Aleksandra Tomić






